CELEX: 62019TN0367
Language: lt
Date: 2019-06-19 00:00:00
Title: Byla T-367/19: 2019 m. birželio 19 d. pareikštas ieškinys byloje Camerin/Komisija

12.8.2019   
            
            
               LT
            
            
               Europos Sąjungos oficialusis leidinys
            
            
               C 270/36
            
         
      2019 m. birželio 19 d. pareikštas ieškinys byloje Camerin/Komisija
      (Byla T-367/19)
      (2019/C 270/38)
      Proceso kalba: prancūzų
      
         Šalys
      
      
         Ieškovė: Laure Camerin (Bastja, Prancūzija), atstovaujama advokato M. Casado García-Hirschfeld
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  pripažinti ieškinį priimtinu ir pagrįstu,
               
            
                  —
               
               
                  atitinkamai iš dalies panaikinti ginčijamą sprendimą,
               
            
                  —
               
               
                  atlyginti neturtinę žalą, padarytą dėl visų PMO aktų ir veiksmų, kurie turi būti visapusiškai įvertinti; šią sumą ieškovė ex aequo ir bono įvertino 50 000 EUR,
               
            
                  —
               
               
                  priteisti iš Komisijos visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį dėl „Individualių išmokų administravimo ir mokėjimo“ biuro (toliau — PMO) sprendimo dėl Belgijos teismo priimto sprendimo taikyti apribojimus, kiek tai susiję su tuo, kad teismas pasiliko teisę iš naujo išieškoti iš ieškovės gautinų pensijos išmokų 3 839,60 EUR sumą, ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas Europos Sąjungos pagrindinių teisių chartijos 1 ir 25 straipsnių, Europos Sąjungos pareigūnų tarnybos nuostatų (toliau — Tarnybos nuostatai) VIII priedo 6 straipsnio pažeidimu ir tuo, kad padaryta vertinimo klaida. Šiuo klausimu ieškovė mano, kad nėra jokių motyvų ar teisinio pagrindo, kurie pateisintų PMO sprendimą toliau išskaičiuoti daugiau kaip du trečdalius jos pensijos.
               
            
                  2.
               
               
                  Antrasis ieškinio pagrindas grindžiamas teisėtumo ir teisinio saugumo principo pažeidimu. Ieškovės nuomone, Tarnybos nuostatai yra lex specialis, kuris yra viršesnis už bet kokią nacionalinę teisę: pragyventi būtino minimumo srityje Tarnybos nuostatuose numatytos esminės nuostatos, numatančios galimybę nukrypti tiek nuo bendros Europos Sąjungos darbo teisės, tiek nuo nacionalinės darbo teisės.
               
            
                  3.
               
               
                  Trečiasis ieškinio pagrindas grindžiamas gero administravimo principo ir rūpestingumo pareigos pažeidimu, nes dėl faktinių aplinkybių arba įrodymų, kurie galėtų pateisinti PMO sprendimo pasilikti teisę iš naujo išskaičiuoti 3 839,60 EUR sumą iš ieškovės gautinų pensijos išmokų, priėmimą, nebuvo nurodyta jokių motyvų.
               
            
                  4.
               
               
                  Ketvirtasis ieškinio pagrindas grindžiamas lygybės ir nediskriminavimo principo pažeidimu, visų pirma dėl to, kad remiantis PMO išaiškinimu pragyventi būtinas minimumas priklauso nuo šalies, kurioje pareigūnas nuolat gyvena.
                  Ieškovė taip pat prašo atlyginti neturtinę žalą, kurią ji patyrė dėl PMO padarytų pažeidimų, neleidžiančių jai oriai gyventi.